***Byavisa Tønsberg*** var en gratisavis som ble distribuert hver uke til husstander i Tønsberg og omegn fra september 2005 til oktober 2021. Avisen var annonsefinansiert og skrev lokalt nærstoff om folk og næringsliv i Tønsberg.

Historie
--------

Byavisa Tønsberg ble startet av Christer Lunquist, som tidligere hadde vært journalist i Østlands-Posten og redaktør for Øyene. De første årene hadde avisen lokaler på Torvet i Tønsberg.

I 2006 hadde avisen et opplag på 21.000. De neste årene økte inntektene. Distribusjonsområdet ble utvidet og opplaget var økt til 35.000 i 2011. På denne tiden ble avisen distribuert i Nøtterøy, Tjøme, Stokke, Re og Andebu i tillegg til Tønsberg.

Gjennom aviskonsernet Lundquist Media (senere Content Media) ble det også startet byavis etter samme mal i Drammen (2009), Moss (2010), Fredrikstad (2012), Sarpsborg (2012) og Sandefjord (2014). Alle avisene hadde lokale redaksjoner og selgere, men felles ansvarlig redaktør. De ble sydd sammen på felles desk i Drammen og trykt hos Agderposten Trykk i Arendal.

Fra 2010 til 2011 falt driftsinntektene til Byavisa Tønsberg med 2,6 millioner kroner. I 2012 fortsatte nedgangen, og avisen gikk med underskudd for første gang siden 2006. Avisen flyttet til rimeligere lokaler i Torvgaten, og distribusjonsområdet ble redusert. I 2016 var de økonomiske utfordringene så store at redaksjonen ble flyttet ut av Tønsberg og samlokalisert med Byavisa Sandefjord på Fokserød ved Sandefjord. Samtidig ble det klart at også de andre byavisene til Content Media var i vanskeligheter, og flere av dem hoppet over utgaver. I januar 2017 ble Byavisa Tønsberg skilt ut av Content Media og overtatt av Vibeke og Christer Lundquist. Avisen flyttet tilbake til sine gamle lokaler i Tønsberg. På grunn av sviktende annonseomsetning ble de andre byavisene lagt ned i årene som fulgte: Fredrikstad og Sarpsborg i 2017, Sandefjord i 2018, Moss i 2019 og Drammen i 2020.

Byavisa Tønsberg klarte seg litt lenger, men gikk konkurs i oktober 2021 etter kraftig nedgang i annonseinntekter under koronapandemien. Den siste tiden var opplaget bare 12.500.

Innhold
-------

Avisen hadde i tillegg til nyheter og reportasjer faste sider viet næringsliv og kultur. Lokalhistorie var et særlig satsningsområde som flere ganger resulterte i egne historie-bilag. *Gateparlamentet* var avisens enquête, og i spalten *Barn forklarer* fikk unger fra lokale barnehager definere ord og uttrykk på sin helt egen måte. Den faste spalten *Byfolk* besto av relativt korte portrettintervju. I det meste av avisens levetid hadde den svært korte lederartikler. Avisen trykte rubrikkannonser under overskriften *Basar*.

Utgavene hadde ofte et rullerende tema, som "bil", "hage", "livsstil" eller "reise".

Referanser
----------

1. ↑  «Ny avis i Tønsberg». NRK.
2. 1 2  «Konkurs for Byavisa Tønsberg – sju mister jobben». Tønsbergs Blad.
3. ↑  «Byavisa i krangel med Dagens Næringsliv». Østlands-Posten.
4. 1 2 3  «Røde tall for Byavisa». Tønsbergs Blad.
5. ↑  Sigurd Høst. «Avisåret 2006» (PDF).
6. ↑  «– Annonsen skulle vært fjernet». NRK.
7. ↑  «Ny gratis lokalavis i Drammen». Drammens Tidende.
8. ↑  «Utvider Byavisa-kjeden». journalisten.no.
9. ↑  «Vestfold Blad blir Byavisa Sandefjord». Østlands-Posten.
10. ↑  «Satser på to nye byaviser». nettavisen.no.
11. 1 2  «Vibeke prøver seg igjen – Byavisa Tønsberg tilbake i byen». Gjengangeren.
12. 1 2  Sigurd Høst. «Avisåret 2016» (PDF).
13. ↑  «Etter fem år er det slutt for Byavisa Fredrikstad og Byavisa Sarpsborg». m24.no.
14. ↑  «Byavisa Sandefjord legges ned». m24.no.
15. ↑  «Slutt for Byavisa i Moss». Dagsavisen.
16. ↑  «Byavisa Drammen konkurs: Åtte ansatte mister jobben». Dagsavisen.
17. ↑  «En gang var det flere. Nå er det bare ReAvisa igjen…». ReAvisa.
18. ↑  «Byavisa Tønsberg i Nasjonalbibliotekets avisarkiv».